钦定古今图书集成/明伦汇编/官常典/第510卷 > 高永能
## 钦定古今图书集成/明伦汇编/官常典/第510卷 > 高永能

按《宋史》本传：“永能，字君举，世为绥州人。初，伯祖文岯
举州来归，即拜团练使。已而弃之北迁，其祖文玉独
留居延州，至永能始家青涧。少有勇力，善骑射，由行伍补殿侍，稍迁供奉官。种谔取绥州，发永能兵六千
先驱入啰兀，五战皆捷，转供备库副使，治绥德城，辟
地四千顷，增户千三百，即知城事。元丰初，为鄜延都”
监。秋大稔，夏人屯一千骑于大会平，将取稼，永能简
精骑突过其营，骑卒惊溃，获钤辖二人。转六宅使。夏
人患之，令曰：“有得高六宅者，赏金等其身。”经略使吕
惠卿行边，永能伏骑谷中以备侵轶，边骑果至，驰出
击走之。夏兵二万犯当川堡，永能以千骑与相遇，度
不能支，依险设疑兵，且斗且却，而令后骑扬尘若援
兵至者，奋而前，遂解去。擢本路钤辖。四年西讨，永能
为前锋，围米脂城。边人十万来援，永能谓弟永亨曰：
“彼恃众集易，吾军营当大川，宜严陈，待其至，张左右
翼击之，可破也。”诘旦，鏖战于无定河，斩首数千级，得
马三千，橐䒷、牛羊万计。城犹未下，密遣谍说降其东
壁守将，衣以文锦，导以鼓吹，耀诸城下。酋令介《讹遇》
乃出降。进东上阁门使、宁州刺史，以年老请，不许。又
进四方馆使、荥州团练使。永乐之役，献谋皆不用。城
既陷，其孙昌裔欲拔之，从间道出。永能叹曰：“吾结发
从事西羌，战未尝挫，今年已七十，受国大恩，恨无以
报，此吾死所也。”顾易一卒敝衣，战而死。其子世亮与
昌裔求得尸以归。诏赠房州观察使，录其子世亮为
忠州刺史，诸孙皆侍禁、殿直。永能家世州将，所领多
故，部曲拊之有恩惠，遇敌则身先之，下有伤者载以
己副马，故能得士死力。远近喜言其事，称之曰“老高。”
及死，边人无不痛惜。尝遇其远祖唐绥州刺史思祥，
淘沙川庙得画像及《神道碑》，上之，诏即所在赐田三
十顷，以奉祭祀。永能之亡，延州将皇城使寇伟亦力
战而没，赠均州防御使。